Source: https://www.juridice.ro/515900/intrebare-preliminara-cu-privire-la-eventuala-obligatie-de-reducere-cheltuielilor-de-judecata.html
Timestamp: 2020-01-22 12:26:30+00:00

Document:
JURIDICE » Întrebare preliminară cu privire la eventuala obligație de reducere a cheltuielilor de judecată. UPDATE: Hotărârea CJUE
⁞ 3.698 online
Citiri: 2.501
Întrebare preliminară cu privire la eventuala obligație de reducere a cheltuielilor de judecată. UPDATE: Hotărârea CJUE
19.10.2018 | Mihaela MAZILU-BABEL
19 octombrie 2018: Curtea de Justiție declară:
1) Articolul 10a al cincilea paragraf din Directiva 85/337/CEE a Consiliului din 27 iunie 1985 privind evaluarea efectelor anumitor proiecte publice și private asupra mediului, astfel cum a fost modificată prin Directiva 2003/35/CE a Parlamentului European și a Consiliului din 26 mai 2003, trebuie interpretat în sensul că cerința potrivit căreia costul anumitor proceduri judiciare în materie de mediu nu trebuie să fie prohibitiv pe care acesta o prevede este lipsită de efect direct. În lipsa transpunerii acestui articol de către un stat membru, instanțele naționale din acesta din urmă sunt totuși obligate, în măsura posibilului, să interpreteze dreptul intern, începând de la expirarea termenului prevăzut pentru transpunerea articolului menționat, astfel încât particularii să nu fie împiedicați să inițieze sau să continue o cale de atac jurisdicțională care intră în domeniul de aplicare al aceluiași articol din cauza sarcinii financiare care ar putea rezulta din aceasta.
2) Articolul 10a al cincilea paragraf din Directiva 85/337, astfel cum a fost modificată prin Directiva 2003/35, trebuie interpretat în sensul că obligația de interpretare conformă se impune instanțelor unui stat membru atunci când decid cu privire la alocarea cheltuielilor de judecată în procedurile jurisdicționale care erau în curs la data expirării termenului de transpunere a cerinței potrivit căreia costul anumitor proceduri jurisdicționale în materie de mediu nu trebuie să fie prohibitiv, prevăzută la acest articol 10a al cincilea paragraf, indiferent de data la care respectivele cheltuieli de judecată au fost efectuate în cursul procedurii în cauză.
3) Articolul 10a al cincilea paragraf din Directiva 85/337, astfel cum a fost modificată prin Directiva 2003/35, trebuie să fie interpretat în sensul că, într‑un litigiu precum litigiul principal, obligația de interpretare conformă revine instanței naționale chemate să se pronunțe cu privire la cuantumul cheltuielilor de judecată, în măsura în care autoritatea de lucru judecat a deciziei rămase definitivă referitoare la repartizarea cheltuielilor de judecată nu se opune acestui fapt, aspect care trebuie verificat de instanța de trimitere. (s.n.-M.M.-B.)
11 iunie 2018: Avocatul general, stimatul domn Bobek, propune:
(1) În cauze precum cea aflată în fața instanței de trimitere, cerința prevăzută la articolul 10a al cincilea paragraf din Directiva 85/337/CEE a Consiliului din 27 iunie 1985 privind evaluarea efectelor anumitor proiecte publice și private asupra mediului (astfel cum a fost modificată prin Directiva 2003/35/CE a Parlamentului European și a Consiliului), potrivit căreia costurile procedurilor nu trebuie să fie „prohibitive”, poate fi invocată în ceea ce privește costurile suportate de la începutul primei etape distincte a procedurii inițiate ulterior expirării datei limită de transpunere, și anume, ulterior unei decizii adoptate de autoritatea jurisdicțională care soluționează cauza, care fie (a) pune capăt acestei etape, fie (b) permite continuarea procedurii.
(2) Cerința prevăzută la articolul 10a al cincilea paragraf din Directiva 85/337 conform căreia procedurile trebuie să aibă „un cost care să nu fie prohibitiv” are efect direct. O instanță națională care beneficiază de putere de apreciere cu privire la obligarea părții care cade în pretenții la plata cheltuielilor de judecată, în lipsa oricărei măsuri specifice care să fi fost adoptată în scopul transpunerii prevederii menționate are obligația, atunci când se pronunță cu privire la cheltuielile aferente procedurii căreia i se aplică dispoziția menționată, să se asigure că orice decizie pronunțată conduce la o procedură „cu un cost care să nu fie prohibitiv”.
(3) Într-o cauză precum cea aflată în fața instanței de trimitere, atunci când o decizie cu privire la cheltuielile de judecată se adoptă fără rezerve și, ca urmare a neexercitării unei căi de atac, ar fi considerată ca fiind definitivă în raport cu dreptul național, iar înainte de expirarea termenului limită stabilit pentru exercitarea unei căi de atac împotriva acestei decizii, cuantumul cheltuielilor de judecată care urmează să fie acordate nu a fost stabilit, dreptul Uniunii impune fie:
– unui Taxing Master competent în conformitate cu dreptul național să stabilească cuantumul cheltuielilor de judecată efectuate în mod rezonabil de partea care a avut câștig de cauză; fie
– unei instanțe care trebuie să reexamineze o decizie a unui asemenea Taxing Master
obligația de a aplica norma cu efect direct, care rezultă din articolul 10a al cincilea paragraf din Directiva EIM, potrivit căruia costurile unei proceduri nu trebuie să fie prohibitive.
13 iunie 2017: Judecătorul suprem irlandez se întreabă cu privire la eventuala obligație de reducere a cheltuielilor de judecată (C-167/17).
1. mediu
2. necesitatea de a afla domeniul de aplicare ratione temporis a unei noi modificări dintr-o directivă, având în vedere că:
2.1. autorizația contestată în litigiu a fost acordată anterior datei limită de transpunere a noii dispoziții din directiva incidentă
2.2. și procedura prin care se contestă autorizația în cauză a fost de asemenea inițiată anterior datei respective
3. dacă modificarea directivei este aplicabilă ratione temporis, necesitatea de a mai afla dacă aplicarea privește:
3.1. toate cheltuielile efectuate în cadrul procedurii
3.2. sau numai cheltuielile efectuate după data limită de transpunere a noii modificări
4.mai avem:
4.1. o instanță națională care beneficiază de putere de apreciere cu privire la obligarea părții care cade în pretenții la plata cheltuielilor de judecată
4.2. iar statul membru în cauză nu a adoptat măsuri specifice în scopul transpunerii articolului 10a din Directiva privind participarea publicului
6. necesitatea de a afla dacă, într-o atare situație, instanța națională are obligația să se asigure că orice decizie pronunțată conduce la o procedură „cu un cost care să nu fie prohibitiv”:
6.1. fie pentru că dispozițiile relevante au efect direct,
6.2. fie pentru că se solicită instanței statului membru în cauză să interpreteze dreptul său procedural național într-o manieră, în cea mai mare măsură posibilă, care îndeplinește obiectivele dispoziției din directiva incidentă
7. mai avem și situația specifică în care deja există o decizie cu privire la cheltuielile de judecată adoptată fără rezerve și, ca urmare a neexercitării unei căi de atac, poate fi considerată ca fiind definitivă în raport cu dreptul național
8. necesitatea de a afla dacă într-o atare situațiune, dreptul Uniunii ar impune:
8.1. fie unui Taxing Master competent în conformitate cu dreptul național să stabilească cuantumul cheltuielilor de judecată efectuate în mod rezonabil de partea care a avut câștig de cauză;
8.2. fie unei instanțe care trebuie să reexamineze o decizie a unui asemenea Taxing Master
obligația de a se îndepărta de la măsurile de drept național aplicabile altfel și de a stabili cuantumul cheltuielilor de judecată care trebuie plătite, astfel încât cheltuielile stabilite în acest mod să nu determine un cost prohibitiv al procedurii.
Dispoziții incidente: articolul 10a din Directiva 85/337 (codificată prin Directiva 2011/92/UE, iar „articolul 11 alineatul (4) al doilea paragraf din Directiva 2011/92 prevede dispoziții identice cu cele de la articolul 10a al cincilea paragraf din Directiva 85/337” – C-260/11)
Statele membre se asigură, în conformitate cu sistemul legislativ intern aplicabil, că membrii publicului interesat:
(a) care au un interes suficient sau
(b) care pretind încălcarea unui drept, atunci când procedurile de drept administrativ al unui stat membru impun această condiție preliminară
Statele membre stabilesc stadiul în care pot fi contestate deciziile, acțiunile sau omisiunile.
Statele membre stabilesc ce înseamnă interes suficient și încălcarea unui drept în conformitate cu obiectivul de a acorda un acces amplu la justiție publicului interesat. […]
Dispozițiile prezentului articol nu exclud posibilitatea unei căi de atac prealabile pe lângă o autoritate administrativă și nu afectează obligația de epuizare a tuturor căilor de atac administrative înainte de a recurge la procedurile de atac judiciare, atunci când legislația internă prevede o astfel de obligație.
Orice astfel de procedură trebuie să fie corectă, echitabilă, rapidă și cu un cost care să nu fie prohibitiv. (s.n. – M.M.-B.)
Aflaţi mai mult despre C-167/17, cheltuieli de judecata, cost prohibitiv, Mihaela Mazilu-Babel

References: Articolul 10
 Articolul 10
 Articolul 10
 articolul 10
 articolul 10
 articolul 10
 articolul 10
 articolul 10